'Strike Force', novi tehno-triler Dale Browna
Radnja romana koncentrirana je na državni udar u Iranu s njim povezane reakcije na Srednjem Istoku i u Washingtonu. Zaplet se 'odmata' 
U svojoj najnovijoj knjizi "Strike Force", pisac Dale Brown bavi se izmišljenim državnim udarom u Iranu, te američkom reakcijom na njega. Kako izvješćuje Mike O'Sullivan, ovaj autor tehno-trilera u svojim djelima udružuje čuda najnovije tehnike s međunarodnim zapletima i urotama. Brownov 19. roman, naslovljen "Strike Force", zbiva se u okružju pokušaja državnog udara u Iranu i posljedičnih zbivanja na Srednjem Istoku i u Washingtonu. Autor kaže da se akcija doživljava očima pobunjeničkog iranskog generala i američkim vojnim i sigurnosnim dužnosnicima koji raspravljaju kako odgovoriti na dramu koja se zbiva u Iranu: "Upravo sam to i pokušao istražiti – uživiti se u misaoni sklop čelnika iranske vojske i čelnika američke vojske ... postaviti ih pred tešku prepreku, suočiti ih sa sukobom koji trebaju riješiti, te vidjeti kako će se oni s time nositi." Radnja govori o bivšem iranskom zapovjedniku stožera, koji je nezadovoljan vjerskim čelništvom zemlje i započinje pobunu. Brownove romane inspiriraju stvarni događaji u svijetu, kao i tehnologija u svojim razvojnim stupnjevima. On tu svoju fiktivnu stvarnost prenosi i u bližu budućnost, nazivajući svoje romane 'futurističkim, ali i vjerodostojnim'. Mnogi od njegovih romana postali su best-selleri. Prvi je napisao prije dvadeset godina, dok je još bio kapetan u američkim zrakoplovnim snagama. "Dok sam bio u zrakoplovstvu i letio na bombarderima B-52, brzo sam shvatio da vrlo mali broj ljudi zna što mi radimo" - kaže Dale Brown. Kako kaže, znanje o tehničkim pojedinostima, kao i procedurama vojne profesije, učinilo je njegove romane vjerodostojnima, autentičnima. Doduše, upravo zbog te 'high-tech karakteristike', njegovi su romani prvenstveno privlačni muškom čitateljstvu, a posebice pripadnicima vojne profesije. U najnovijem Brownovom romanu ponovno se pojavljuje njegov dugogodišnji lik iz ranijih djela, pilot bombardera B-52 – sada već general – Patrick McLanahan. Roman "Strike Force" predstavlja nam i jednog novog protagonista, avanturističkog mladog pilota, kapetana Huntera Noblea. Dale Brown kaže da, uz obilje tehničkih i tehnoloških pojedinosti, u svom pisanju veliku pažnju obraća osobnim sukobima: "Ja stvarno volim čitav vojni 'hardware'. Uživam pisati o bombama, raketama, avionima ... u ovom novom romanu, bavim se i svemirskom tehnologijom. No, vjerujem da ljudi kupuju romane zato da bi čitali o osobenostima likova, o emocionalnim sukobima ... ali i o stvarnim vojnim sukobima. Dakle, to sve pokušavam unijeti u sva moja djela. Dale Brown poziva svoje čitatelje, posebice one koji su u vojsci, da slijede njegov primjer i svoja iskustva prenesu na papir. Kaže, mogli bi se i sami iznenaditi svim pričama koje bi mogli ispričati. Dale Brown već radi na svojoj dvadesetoj knjizi, nastavku romana "Strike Force". Naslov je za sada, kaže, 'dobro čuvana tajna', da ne bi dopala ruku konkurentskim izdavačima i piscima.